Datele prezentate săptămâna trecută de Eurostat arată că zona a ieşit din recesiune în primul trimestru, după ce PIB-ul din primul trimestru a crescut cu 0,2%, după scăderea de 0,5% din ultimele trei luni ale anului trecut, ceea ce ar putea permite BCE să opereze luna viitoare prima operațiune de tăiere a dobânzilor.
Această evoluție este una pozitivă pentru economiile de la marginea zonei euro, care va permite creșterea exporturilor și va îmbunătăți performanța monedelor.
Cursul euro a crescut de la 4,9758 lei, în ședința de luni, la 4,9764 lei, în cea de joi. În Vinerea Marea, tranzacțiile de pe piețele internaționale, cea locală fiind închisă, s-au realizat în „clasicul” 4,974 – 4,977 lei, care s-a conturat de la începutul lunii trecute
Comisia Națională de Prognoză estimează în prognoza sa de primăvară un curs mediu pentru acest an de 5 lei/euro, care ar urma să urce la 5,06 lei în 2025, respectiv 5,12 lei în 2026. În ceea ce privește proiecția cursului dolarului american, media anuală pentru 2024 este de 4,63 lei, pentru a crește apoi la 4,68 lei, respectiv 4,74 lei.
Participanții la sondajul realizat în martie de CFA România anticipează pentru următoarele 12 luni o valoare medie a euro de 5,0419 lei, respectiv una de 4,9961 lei, pentru septembrie.
În data de 13 mai se va desfășura o nouă ședință de politică monetară a BNR. Majoritatea analiștilor anticipează menținerea ratei de referință la 7%/an, respectiv la 6%/an pe cea pentru facilitatea de depozit de care beneficiază băncile comerciale.
Această perspectivă a făcut ca, de la începutul lui aprilie, indicele ROBOR la trei luni, în funcţie de care sunt calculate dobânzile la majoritatea creditelor în lei contractate înainte de mai 2019, să stagneze la 6,05%. Indicele la șase luni, folosit la calcularea ratelor la creditele ipotecare, și cel la 12 luni s-au oprit la sfârșitul acestei luni la 6,07%.
Oficialii Rezervei Federale americane au declarat miercuri, la finalul ședinței de politică monetară, că inflaţia persistentă necesită menținerea ratelor de referință la nivelul maxim al ultimilor 23 de ani, de 5,25 – 5,50%, pentru o perioadă mai lungă decât cea anticipată.
Decizia Fed a depreciat euro până la 1,0652 dolari, însă vineri moneda unică a crescut până la 1,0812 dolari și a închis pe piețele americane la 1,0763 dolari.
Aprecierea a survenit după publicarea datelor referitoare la piața muncii americane, care s-a răcit semnificativ. Rata șomajului a crescut în aprilie la 3,9% față de 3,8%, în luna precedentă, după ce au fost create doar 175.000 noi slujbe, de la 315.000 în martie. Aceste date au readus optimismul în rândul investitorilor în posibilitatea unei decizii a Fed de scădere a dobânzilor în septembrie.
Joi, cursul francului elvețian a crescut la 5,0964 lei iar cel al lirei sterline a scăzut marginal la 5,8180 lei.
În ultima ședință a săptămânii, prețul gramului de aur a scăzut la 344,1075 lei, efect al deprecierii metalului galben la 2.294,10 – 2.321 dolari/uncie, care a continuat și vineri, când uncia a coborât la 2.276,20 – 2.320,90 dolari.
Decizia Fed de a menține ratele dobânzii de referință și de a întârzia prima operațiune de scădere, a prăbușit bitcoin în cursul zilei de miercuri cu peste 5% până la 56.957 dolari. Luni dimineață, principala criptomonedă fluctua între 63.750 și 64.623 dolari iar ethereum se tranzacționa în culoarul 3.126 – 3.191 dolari.
Analiza cuprinde perioada 29 aprilie – 6 mai